****

|  |  |
| --- | --- |
| Αρ. Πρωτ. 2007 | Αθήνα 26/11/2021  Προς  Τους Συλλόγους Εκπαιδευτικών Π.Ε. |

**Θέμα: Συνεχίζουμε ενωτικά και αποφασιστικά ενάντια στις αυθαίρετες προφορικές εντολές και πιέσεις, ενάντια σε αυθαιρεσίες και παραχαράξεις στελεχών της εκπαίδευσης**

Το Δ.Σ. της ΔΟΕ λαμβάνει καθημερινά διαμαρτυρίες και καταγγελίες Συλλόγων Π.Ε. και εκπαιδευτικών που αφορούν σε:

**1.** Παράνομες προφορικές εντολές από στελέχη εκπαίδευσης, με τις οποίες πιέζουν εκπαιδευτικούς και Διευθυντές/ντριες, Προϊστάμενους/ες να μην δεχτούν και να μην αναρτήσουν τα ενιαία κείμενα της Δ.Ο.Ε.

**2.** Παράνομες πράξεις Διευθυντών/ Προϊσταμένων οι οποίοι/ες αρνούνται να αναρτήσουν τον συλλογικό προγραμματισμό που έχει αποφασίσει ο Σύλλογος Διδασκόντων, σύμφωνα **με την ενιαία στάση** που ακολουθεί ο κλάδος για την ακύρωση της αξιολόγησης – χειραγώγησης.

**3.** Παράνομες αναθέσεις ομάδων και σχεδίων δράσης, ενώ υπάρχει αντίθετη απόφαση του Συλλόγου Διδασκόντων.

**4.** Παράνομες αρνήσεις να καταγραφούν σε Πρακτικό οι αποφάσεις των Συλλόγων Διδασκόντων.

Η ΔΟΕ καλεί:

**Α.** Τις Δ/νσεις εκπ/σης, τους Συντονιστές και τα στελέχη της διοίκησης να μην εκτρέπονται του θεσμικού τους ρόλου ασκώντας κλίμα τρομοκρατίας στους/στις συναδέλφους.

**Β.** Τους εκπαιδευτικούς της Α/θμιας εκπ/σης συλλογικά να καταθέσουν τον προγραμματισμό αγνοώντας τις εξωθεσμικές πιέσεις στελεχών (σχετικό ΔΟΕ : α) αριθμ. Πρωτ. 1974/3.11.2021 και β) αριθμ. Πρωτ. 1960/26.10.2021.)

**Γ.** Τους Συλλόγους Εκπαιδευτικών Π.Ε. σε συνεργασία με τους Συλλόγους Διδασκόντων, **να αποστείλουν προς το Δ.Σ. της Δ.Ο.Ε.** **συγκεκριμένες περιπτώσεις** Σχολείων και Νηπιαγωγείων, όπου επιχειρείται να μην εφαρμοστούν οι αποφάσεις των Συλλόγων Διδασκόντων.

Επισημαίνουμε για μια ακόμη φορά ότι οι αποφάσεις των Συλλόγων Διδασκόντων είναι δεσμευτικές για όλους και οποιαδήποτε **προσπάθεια ή ενέργεια αντιβαίνει σε αυτές τις αποφάσεις αποτελεί παράβαση καθήκοντος**. Τέτοιου είδους έκνομες ενέργειες είναι καταδικαστέες από το σύνολο του κλάδου και δεν υποχρεούνται οι εκπαιδευτικοί να τις εφαρμόσουν.

**Η αξιολόγηση - χειραγώγηση - διάλυση του Δημόσιου Σχολείου**

**ΔΕΝ ΘΑ ΠΕΡΑΣΕΙ !**

****